REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/431-14

6. decembar 2014. godine

B e o g r a d

ZAPISNIK

SA 34. SEDNICE ODBORA ZA ADMINISTRATIVNO-BUDžETSKA I

MANDATNO-IMUNITETSKA PITANjA, ODRŽANE 6. DECEMBRA 2014. GODINE

Sednica je počela u 13,05 časova.

Sednicom je predsedavao Zoran Babić, predsednik Odbora.

Sednici su prisustvovali članovi Odbora: Katarina Rakić, Aleksandar Marković, Snežana Malović, Saša Maksimović, Veroljub Matić, Obrad Isailović i Dragana Barišić.

Sednici su prisustvovali zamenici odsutnih članova Odbora: Ljiljana Malušić, zamenik Ljubiše Stojmirovića i Igor Bečić, zamenik Darka Laketića.

Sednici je prisustvovale Jana Ljubičić, generalni sekretar Narodne skupštine i Maja Pavlović, šef Odseka za pripremu budžeta.

Sednici nisu prisustvovali članovi Odbora: Petar Petrović, Olgica Batić, Milan Krkobabić, Milisav Petronijević, Đorđe Milićević, Vesna Martinović, Ljubiša Stojmirović, Dušica Stojković i Darko Laketić.

Na predlog predsednika Odbor je, jednoglasno utvrdio sledeći

D n e v n i r e d:

1. Razmatranje Izveštaja o korišćenju i raspolaganju sredstvima za rad Narodne skupštine u periodu januar - septembar 2014. godine, koji je podnela generalni sekretar Narodne skupštine (03 Broj 400-3777/14 od 28. novembra 2014. godine);

2. Razmatranje zahteva generalnog sekretara Narodne skupštine za davanje saglasnosti za smanjenje aproprijacije ekonomske klasifikacije (03 broj 400-4403/14 od 5. decembra 2014. godine);

3. Utvrđivanje predloga skupštinskog budžeta za 2015. godinu koji je pripremila generalni sekretar Narodne skupštine (03 Broj 400-4404/14 od 4. decembra 2014. godine);

4. Razno.

**Prva tačka dnevnog reda**: Razmatranje Izveštaja o korišćenju i raspolaganju sredstvima za rad Narodne skupštine u periodu januar - septembar 2014. godine, koji je podnela generalni sekretar Narodne skupštine (03 Broj 400-3777/14 od 28. novembra 2014. godine)

Jana Ljubičić, generalni sekretar Narodne skupštine, istakla je da su navedenim izveštajem iskazani izvršeni javni rashodi i izdaci, realizovani za finansiranje nadležnosti Narodne skupštine u predmetnom periodu, u odnosu na planirana sredstva Skupštinskog budžeta za 2014. godinu, u ukupnom iznosu od 1.212.127.151 dinara, bez iznosa koja su opredeljena za sprovođenje izbora za narodne poslanike. Posebno je istakla da su sredstva u iznosu od 100.000.000 dinara, preneta u budžetsku rezervu Ministarstva finansija za sanaciju štete nastale usled poplava koje su Republiku Srbiju zadesile u maju mesecu 2014. godine.

Diskusije nije bilo.

Na predlog predsednika, Odbor je jednoglasno prihvatio Izveštaj o korišćenju i raspolaganju sredstvima za rad Narodne skupštine u periodu januar - septembar 2014. godine.

**Druga tačka dnevnog reda**: Razmatranje zahteva generalnog sekretara Narodne skupštine za davanje saglasnosti za smanjenje aproprijacije ekonomske klasifikacije (03 broj 400-4403/14 od 5. decembra 2014. godine)

Generalni sekretar Narodne skupštine, Jana Ljubičić, obrazložila je članovima i zamenicima članova Odbora zahtev za davanje saglasnosti za promenu apropijacije u budžetu za 2014. godinu koja se odnosi na smanjenje aproprijacije ekonomske klasifikacije 413000-naknade u naturi za 2.000.000,00 dinara u korist povećanja aproprijacije ekonomske klasifikacije 499000-sredstva rezerve za 2.000.000,00 dinara. Navedeni iznos od 2.000.000,00 dinara bio je predviđen za novogodišnje paketiće za decu zaposlenih u Službi Narodne skupštine i narodnih poslanika. Predlog generalnog sekretara je da se navedena sredstva namene Budžetskom fondu za lečenje oboljenja, stanja ili povreda koje se ne mogu uspešno lečiti u Republici Srbiji.

U diskusiji su učestvovali: Saša Maksimović, Igor Bečić i Ljiljana Malušević.

Tokom diskusije predloženo je da opredeljivanje navedenih novčanih sredstava bude u vidu darivanja dece zaposlenih u Službi Narodne skupštine i dece narodnih poslanika deci kojoj je neophodno lečenje u inostranstvu. Tokom diskusije predložen je i način prikupljanja dodatnih sredstava, takođe u humanitarne svrhe, održavanjem akcija poznatih umetnika u Centralnom holu Doma Narodne skupštine.

Na predlog predsednika, Odbor je jednoglasno doneo Odluku o davanju saglasnosti generalnom sekretaru Narodne skupštine da izvrši smanjenje aproprijacije ekonomske klasifikacije 41300 – naknade u naturi, za 2.000.000,00 dinara na Razdelu 1, Glava 1.1, funkcija 130 – stručne usluge, DBK 20101, u korist povećanja aproprijacije ekonomske klasifikacije 499000 – sredstva rezerve, za 2.000.000,00 dinara, na Razdelu 16, funkcija 160 – Opšte javne usluge neklasifikovane na drugom mestu, Ministarstvo finansija, kao i da je naveden iznos namenjen Budžetskom fondu za lečenje oboljenja, stanja ili povreda koje se ne mogu uspešno lečiti u Republici Srbiji.

**Treća tačka dnevnog reda**: Utvrđivanje predloga skupštinskog budžeta za 2015. godinu koji je pripremila generalni sekretar (03 Broj 400-4404/14 od 4. decembra 2014. godine)

Jana Ljubičić, generalni sekretar Narodne skupštine, obrazložila je prisutnim članovima i zamenicima članova Odbora, predlog Skupštinskog budžeta za 2015. godinu. Tom prilikom istakla je, da je predlog Skupštinskog budžeta za narednu godinu pripremljen u skladu sa ovlašćenjem iz člana 65. Zakona o Narodnoj skupštini i člana 179. Poslovnika Narodne skupštine, uputstvom Vlade Republike Srbije o racionalnom planiranju budžeta, Uputstvom Ministarstva finansija za pripremu budžeta Republike Srbije za 2015. godinu i projekcija za 2016. i 2017. godinu i Uputstvom za izradu programskog budžeta. U nastavku je istakla da se predlog sastoji iz dva dela: prvi deo – funkcija 110 koji se odnosi na narodne poslanike i drugi deo – funcija 130 koji se odnosi na Službu Narodne skupštine; da je u predlogu dat detaljan pregled svih planiranih rashoda Narodne skupštine za narednu godinu; da je pripremljenim predlogom skupštinskog budžeta predviđeno da isti iznosi 1.781.786.000 dinara od čega je 611.428.000 dinara opredeljeno za potrebe narodnih poslanika, 1.144.311.000 dinara za potrebe Službe Narodne skupštine i 26.047.000 dinara za potrebe rada Republičke izborne komisije. Takođe, u odnosu na Skupštinski budžet iz 2014. godine, generalni sekretar je istakla da je predloženi iznos skupštinskog budžeta za 2015. godinu manji za oko 350.000.000 dinara.

Diskusije nije bilo.

Na predlog predsednika, Odbor je jednoglasno utvrdio Predlog skupštinskog budžeta za 2015. godinu u iznosu od 1.781.786.000 dinara.

**Četvrta tačka dnevnog reda**: Razno

Povodom ove tačke dnevnog reda nije bilo predloga ni diskusije.

\* \* \*

Sednica je završena u 13,20 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić Zoran Babić